U NOS FESTYN
Łod połednia larmo i lotanie
Słychać górniczy łorkestry granie
Wszyjscy pierom na bojisko
Bo tam sie łodbywo wszystko
Stojom budy, i dmuchane sjyżdżalnie
Jest kolorowo i zaje-fajnie
Łażom tu konie i szczudloże
Stoji keciok ! Ło moj Boże !
Dyć tu jest jak na łodpuście
Ludzie w domach sie niy duście
Przidźcie gibko to łoboczyć
Widzieć musicie na włosne łoczy
Tam woszt i krupnioki rozdowajom
Tam zaś tyj i kawa rozlywajom
Som i łogorki we bonclokach
Pryndko przidźcie tu, w podskokach
Łobiadu w doma niy musicie zjejś
Bo tukej ślonski żur tyż jest
Nawet sznita z fetym dostaniesz
Jak sie tukej w raji staniesz
Bajtle zaś wielgo uciecha majom
Na kecioku durch furgajom
Na konikach se w kołko rajtujom
Na sjyżdżalni wyrobiajom i dokazujom
Tam zaś z boku scyna wielgo stoji
Kożdy może wystompić jak sie niy boji
Na scyna jakeś fajne karlusy wlecieli
Pierona !!! To przeca „Ślonske Bajery”
Dali nom czadu te ślonske karlusy
Aż nikerych z larma zabolały uszy
Tak nom tu ślonske szlagry walyli
Że ludzie z klaskanio rynce zmynczyli
Niebo zachmurzone nad nami boło
Ale do wieczora dyszczu niy puścioło
Boło kupa szpasu, i fajnych emocji
Na som koniec dali nom coś w promocji
Wyskoczoł ktoś łoroz na scyna z impetym
Pierona ! To Bercik ze swojim kabaretym
Jak ” RAKI ” sie yno łodezwali
Zaroz ze śmiychu sie ludzie kulali
Te łod nich wice, skecze, dialogi
To kupa śmiychu moj Boże drogi
Fajnisty tyn festyn nom zrobiyli
Śonskich artystow tu zaprosiyli
Niebu tyż festy wysoło boło
Niy wyczimało, dyszcz nom puścioło
Wszystko sie do dom porozłazioło
Dugo bydom spominać jak fajniście boło.
Autor : Janina Żoch
kea_Latn szl_Latn pol_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn bos_Latn szl_Latn szl_Latn szl_Latn szl_Latn bos_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn deu_Latn